medieval-data/medieval-letters huggingface dataset:
CCXXIV.  Privilegium pro monasterio de Yergua.   (Anno 1147, Sept. 17.) [OIHENARTUS,  Notitia utriusque Vasconiae,  101.]
Author: Eugenius III

EUGENIUS episcopus, servus servorum Dei, dilectis filiis RAYMUNDO abbati de Yergua ejusque fratribus tam praesentibus quam futuris, regularem vitam professis, in perpetuum.

Quoties illud a nobis petitur quod religioni et honestati convenire dignoscitur, animo nos decet libere concedere et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, ac praefatum locum de Yergua, in quo divino mancipati estis obsequio sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona, impraesentiarum juste et canonice possidetis, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poteritis adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Terram videlicet de Yergua cum decimis, pascuis et suis pertinentiis; locum de Fiterio cum decimis, pascuis et pertinentiis, locum de Oliva cum terris, grangis, decimis, pascuis et suis pertinentiis. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva sedis apostolicae auctoritate, et dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen.Ego Sanctius diaconus cardinalis Sanctae Mariae in Ego Eugenius Catholicae Ecclesiae episcopus. Ego Albericus Ostiensis episcopus. Ego Gregorius diaconus cardinalis Sancti Angeli. Ego Joannes diaconus cardinalis Sanctae Mariae Novae. Cosmedin. Ego Humbald., presbyt. card. tit. S. Joannis et Pauli ss. Ego Aribertus presbyt. card. tituli Sanctae Anastasiae. Ego Guido presbyter card. tit. Pastoris. Datum apud Cistercium per manum Hugonis presbyteri cardinalis agentis vicem domni Guidonis sanctae Romanae Ecclesiae diaconi cardinalis et cancellarii, XV Kal. Octobris, indict. X, Incarnationis Dominicae anno 1147, pontificatus vero domni Eugenii tertii papae anno III.
CCXXV.  Privilegium pro monasterio S. Mariae de Nienzabas.   (Anno 1147, Sept. 17.) [MANRIQUE,  Annal. Cisterc.  I, 416.]
Author: Eugenius III

EUGENIUS episcopus, servus servorum Dei, dilectis filiis RAIMUNDO abbati S. Mariae de Nienzabas, ejusque fratribus, tam praesentibus quam futuris, regularem vitam professis, in perpetuum.

Quoties illud a nobis petitur, quod religioni et honestati congruere dignoscitur, animo nos decet libero concedere et petentium desideriis congruum impertiri suffragium. Eapropter, dilecti Domini filii, vestris justis postulationibus clementer annuimus, et praefatum locum de Nienzabas, in quo divino estis mancipati obsequio, sub beati Petri et nostra potestate suscipimus, et praesentis scripti pagina communimus, statuentes, ut quaecunque bona, quascunque possessiones praefatum coenobium possidet, aut in futurum concessione pontificum, largitate regum vel principum, oblatione fidelium, aut aliis modis poterit adipsci, firma vobis vestrisque successoribus et illibata permaneant. Decernimus ergo ut nulli omnino hominum liceat praefatum locum temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi alienat fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Datum apud Cistercium per manum Hugonis presbyteri cardinalis agentis vices domni Vidonis sanctae Romanae Ecclesiae diaconi cardinalis et cancellarii, XV Kal. Octobris, indictione X, Incarnationis Dominicae anno 1148 9 pontificatus vero domni Eugenii papae tertii anno III.
CCXXVII.  Bulla ad fratres Savignienses.--Confirmat eorum ordini Cisterciensi unionem.   (Anno 1147, Sept. 19.) [MARTEN.,  Ampl. collect.  I, 807.]
Author: Eugenius III

EUGENIUS episcopus, servus servorum Dei, dilectis filiis conventui Savigniensi et abbatibus monasteriorum ad idem coenobium pertinentium, eorumque fratribus, salutem et apostolicam benedictionem.

Pax Ecclesiae, fratrum concordia, religionis vigor, status monasteriorum unitatis vinculo conservatur. Hujus rationis intuitu dilecti filii nostri Serlo Savigniensis et Hosmundus Belbacensis abbates ad Cisterciense capitulum venientes, tam se quam universitatem vestram per charissimum filium nostrum Bernardum Clarevallensem abbatem in unitatem Cisterciensis congregationis et ordinis suscipi, nobis praesentibus, humiliter postularunt. Eorum itaque religiosam devotionem in Domino commendantes, paternae sumus charitatis debito congavisi; scientes scriptum esse, frater adjuvans fratrem, ambo consolabuntur. Quocirca secundum eorum gratum Deo et laudabile desiderium, tam eos quam vos sancto illi collegio sociantes, apostolica auctoritate statuimus, ut haec amabilis et jucunda societas futuris temporibus inviolabiliter observetur. Praefato igitur filio nostro S. Savigniensi abbati tanto vos propensius filialem obedientiam, secundum ejusdem ordinis instituta exhibere praecepimus, quanto attentius pro vestra salute cognoscitur laborare. Si quis autem contra hujus nostrae confirmationis paginam sciens venire tentaverit, indignationem omnipotentis Dei et beatorum Petri et Pauli apostolorum ejus se noverit incursurum. Datum apud S. Sequanum, XIII Kal. Octobris.
CCXXVIII.  Charta de cognitione juris Sancti Mammetis in territorio Divionensi.   (Anno 1147, Sept. 25.) [  Gall. Christ.  nov., IV, Instr., 171.]
Author: Eugenius III

EUGENIUS episcopus, servus servorum Dei, dilectis filiis HUMBERTO decano et canonicis Lingon. ecclesiae sal. et apost. bened.

Apostolicae sedis auctoritate, debitoque compellimur pro universarum ecclesiarum statu satagere, et earum quieti et tranquillitati auxiliante Domino providere. Eo itaque intuitu, dilecti in Domino filii, pro ecclesiae vestrae utilitate solliciti, vestris justis postulationibus duximus annuendum. Ex litteris siquidem illustris memoriae Hugonis ducis Burgundiae, tam suo sigillo, quam Odonis filii ejus atque venerabilis fratris nostri Gotifridi Lingon. episcopi firmatis inspeximus, quod praefatus Hugo dux acceptis a vobis quingentis solidis, pactum et concordiam vobiscum fecerit, super injuriis et indebitis exactionibus, quas pater suus et ipse faciebant in terris vestris, quas in territorio Divionensi habetis. Recognovit etenim ipse dux se nihil juris habere in villa quae dicitur Gibriacus, et in villa quae dicitur Fiscinis, et in mansis, quorum alterum est in Cocheio, et alterum in Cavenniaco, et quidquid ipse vel ministeriales sui in eisdem locis accipere consueverant, ex tote dimisit, pedagium quoque, quod de carris vestris communibus sive propriis in transitu portae Divionensis accipiebatur omnino dimisit. In villa vero, quae dicitur Neronis, nihil sibi retinuit praeter marischachiam, et brennariam et justitiam, ita tamen si major vester eam facere noluerit. Hoc ergo pactum seu concordiam nostri favoris munimine confirmamus, et ratum manere censemus. Si quis autem hujus nostrae confirmationis tenore cognito, quod absit! contraire tentaverit, ordinis et officii sui periculum patiatur, aut excommunicationis ultione puniatur, nisi praesumptionem suam digna satisfactione correxerit. Datum Altissiodori, VII Kal. Octob.
CCXXIX.  Ad Sugerium abbatem. Interrogat quinam episcopi opem ipsi ferre recusent ad regni defensionem: locus concilii certus designatus; de duce Lotharingiae excommunicato; de ecclesia de Buxis.   (Anno 1147, Oct. 6.) [MANSI,  Concil.,  XXI, 636.]
Author: Eugenius III

EUGENIUS episcopus, servus servorum Dei, dilecto filio SUGERIO S. Dionysii abbati, salutem et apostolicam benedictionem.

Nuntium et litteras tuas benigne suscepimus, et quod in eis continebatur diligenter attendimus. Quod autem pro Parisiensi ecclesia te sollicitum esse perpendimus, gratum habemus; et si qua in ea perperam committuntur, pro nostri officii debito condolemus, et ut ad viam rectitudinis revocentur, operam dare Domino auxiliante curabimus. De episcopis vero qui pro defensione regni tibi opem ferre et adesse recusant, ne omnes simul in culpam inducere videamur, nobis de aliquibus nominatim significes, ut eos apostolicis affatibus corripiamus, et exhortemur, quatenus ad conservandum statum regni promptiores existant, et ad ea quae regni honori et utilitati expediunt, vires et consilium subministrent. Porro, quod loca regni tibi commissi pro voluntate nostra ad celebrandum concilium obtulisti, devotionem tuam in Domino collaudamus; sed quoniam nostrum firmaveramus consilium, propositum nostrum non duximus immutandum. Praeterea de duce Lotharingiae, quem pro aliis culpis excommunicavimus, quando locus et tempus tulerit, justitiam, quam aliis non negamus, tibi plenius et diligentius faciemus. Caeterum, quod super ecclesia de Buxis tua dilectio postulavit, si temporis opportunitas dederit, in reditu nostro praestante Domino fieri poterit. Datum Antissiodori, II Nonas Octobris.
CCXXX.  Fragmentum bullae per quam confirmat bona et possessiones monasterii S. Lamberti Laetiensis.   (Anno 1147, Oct. 10.) [REIFFENBERG,  Monuments pour servir à l' histoire des provinces de Namur, de Hainaut,  etc., t. VII, p. 642.]
Author: Eugenius III
Date:  [Wedrico?]

EUGENIUS episcopus, servus servorum Dei, dilectis filiis GERRICO abbati Sancti Lamberti Laetiensis ejusque fratribus, tam praesentibus quam futuris, regularem vitam professis, in perpetuum.

Piae postulatio voluntatis effectu debet per sequentem compleri, etc. Datum Altissiodori per manum Guidonis sanctae Romanae Ecclesiae diaconi cardinalis et cancellarii, VI Idus Octobris, indictione VI, Incarnationis Dominicae anno 1147, pontificatus domni Eugenii papae III anno III.
CCXXXI.  Henricum episcopum Moraviensem evocat ad concilium Trevicense eique Joannem legatum suum commendat.   (Anno 1147, Oct. 11.) [BOCZEK,  Cod. diplom. Morav,  I, 259.]
Author: Eugenius III

EUGENIUS episcopus, servus servorum Dei, venerabili fratri HENRICO, Moraviensi episcopo, salutem et apostolicam benedictionem.

De tua dilectione et fidelitate valde confidimus, quod jam in Romanae Ecclesiae negotiis eam per experientiam novimus. Quoniam pro multis, quae increverunt, enormitatibus propellendis, et quae Deo placitura sunt confirmandis proxima Dominica qua cantatur: Laetare, Jerusalem, apud Treverim in fiducia Spiritus sancti concilium celebrare decrevimus, fratres nostros archiepiscopos, episcopos et alios ecclesiarum praelatos de diversis mundi partibus duximus convocandos. Ideoque per apostolica scripta et dilectum filium nostrum Joannem sanctae Romanae Ecclesiae subdiaconum, fraternitati tuae praecipiendo mandamus, quatenus illuc eodem termino, remota omni actione, ad nostram praesentiam venias, ut freti auxilio atque consilio, errata corrigere, et quae statuenda fuerint, valeamus, sancto cooperante Spiritu, stabilire. Praeterea memoratum filium nostrum Joannem tibi attentius commendamus, rogantes, ut eidem filio nostro in pertractanda inter ducem expulsum et germanos ejus concordia et componenda, si fieri potest, diligenter assistas, atque opem et consilium praebeas. Datum Altissiodori, V Idus Octobris.
CCXXXII.  Ad H. [Eberhardum] archiepiscopum, episcopos et abbates per Salzburgensem provinciam constitutos.--Ejusdem argumenti.   (Anno 1147, Oct. 12.) [Ex cod. biblioth. Vindobon. n. 2192 edidit JAFFÉ,  Regesta Rom. pont.,  p. 629.]
Author: Eugenius III
Date:  [EBERHARDO]

Venerabilibus fratribus H. archiepiscopo, episcopis et dilectis filiis abbatibus per Salzburgensem provinciam constitutis, salutem et apostolicam benedictionem.

Indubitatum procul dubio est, et universa per mundum Christianitas recognoscit, quod sanctam matrem et apostolicam Romanam Ecclesiam solus ille fundavit et super firmam et immobilem fidei petram constituere voluit, qui beato Petro, coelorum regni clavigero, terreni simul et coelestis imperii jura commisit. Non enim cujuslibet terrenae sententiae, sed illius verbi, quo constructum est coelum, et terra privilegio fungitur, illius auctoritate fulcitur. Sic enim divini consilii altitudo disposuit, ut sancta Romana, quam praefati sumus, Ecclesia in capite nostro Domino Jesu Christo, tanquam in solidissimo fundamento admirabilis structura consurgens, universis per orbem ecclesiis praelatione perpetua praeemineret et ad emergentes haereses et alia mala et vitia pullulantia resecanda per se ipsam studiose intenderet, et ad diem efficiendum pro qualitate causarum et temporum aliorum studia excitaret. Hoc itaque auctoritatis apostolicae debito provocati fratres nostros archiepiscopos, episcopos et alios ecclesiarum praelatos de diversis mundi partibus duximus convocandos, et vobis atque aliis fratribus et filiis nostris praesentibus proxima Dominica, qua cantatur: Laetare Jerusalem , pro multis quae increverunt, enormitatibus propellendis, et confirmandis, quae Deo placitura sunt, in fiducia ipsius apud Trecas concilium celebrare decrevimus. Vestrae itaque universitati per apostolica scripta et dilectum filium Raim. capellanum nostrum, praecipiendo mandamus, quatenus illuc eodem termino, remota omni occasione, ad nostram praesentiam veniatis, ut vestro freti auxilio atque consilio errata corrigere et quae statuenda fuerint, valeamus sancto cooperante Spiritu stabilire. Praefatum vero capellanum nostrum vobis attentius commendantes, rogamus, ut eum benigne recipiatis et honeste tractetis. Datum Altissiodori, IV Idus Octobris.

Notes: (21 Mart. 1148)
CCXXXIV.  Privilegium pro monasterio S. Mariae Jettensi.   (Anno 1147, Oct. 24.) [HUGO,  Annal. Praem.,  I, Pr., p. 511.]
Author: Eugenius III

EUGENIUS episcopus, servus servorum Dei, dilectis filiis GUALTERO abbati ecclesiae Sanctae Mariae Jettensis, ejusque fratribus, tam praesentibus quam futuris, regularem vitam professis, in perpetuum.

Desiderium quod ad religionis propositum et animarum salutem pertinere monstratur, animo nos lecet libenti concedere et petentium desideriis congruum impertiri suffragium. Eapropter, dilecti in Domino filii, vestris justis postulationibus clementer annuimus, praefatam Sanctae Mariae ecclesiam sub beati Petri et nostra protectione suscipimus, et praesentis scripti privilegio communimus, statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Altare de Geth cum capella de Tansorna, altare de Hembecca, altare de Lewa, capella de Mosangen, capella de Himethea cum omnibus pertinentiis eorum; decimam de Molbnick; tertiam partem decimae in Volvrethem ex dono Odulphi et filiorum ejus . . . molendinum in Geth, alnetum quod est juxta ecclesiam ex dono Euwain, et sororis ejus . . . Decernimus ergo ut nulli omnino hominum liceat praefatam ecclesiam temere pertubare, aut ejus possessiones auferre vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione et sustentatione conces a sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo ter iove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini nostri Jesu Christi aliena fiat, atque in extremo examine districtae ultioni subjacent. Cunctis autem eidem loco jura servantibus, sit pax Domini nostri Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen, amen, amen. Ego Eugenius Catholicae Ecclesiae episcopus ss. Ego Albericus Ostiensis episcopus ss. Ego Imarus Tusculanus episcopus ss. Ego Gregorius diacon. cardin. Sancti Angeli. ss. Ego Hubaldus presbyter card. titulo SS. Joannis et Pauli ss. Ego Gilbertus indignus sacerdos titulo S. Marci ss. Ego Jacinthus diac. card. Sanctae Mariae in Cosmedin ss. Datum Catalauni per manum Guidonis sanctae Romanae Ecclesiae diac. card. et cancellarii, IX Kalendas Novembris, indict. XI, Incarnationis Dominicae anno 1147, pontificatus vero domni Eugenii III papae anno tertio.
CCXXXIX.  Ad Cluniacensem abbatem.--Statuit ut abbas S. Germani Antissiodorensis deinceps eligatur cum consilio abbatis Cluniacensis, electus vero benedictionem percipiat ab episcopo Antissiodorensi.   (Anno 1147, Nov. 3.) [D. BOUQUET,  Recueil,  XV, 447.]
Author: Eugenius III

EUGENIUS episcopus, servus servorum Dei, dilecto filio PETRO Cluniacensi abbati ejusque successoribus regulariter substituendis, in perpetuum.

Cognoscentes quod servos Dei litigare non expedit, ex injuncto nobis officio debemus lites et scandala de medio tollere, et Ecclesiarum paci et tranquillitati sollicita vigilantia providere. Ideoque quid super controversia quae de monasterio S. Germani inter te et venerabilem fratrem nostrum Hugonem Altissiodorensem episcopum, seu inter te et monachos Sancti Germani agitabatur, a nobis judicatum sit, litterarum serie adnotari praecipimus, ne secuturae posteritatis memoriae subtrahatur. Super eodem itaque negotio cum fratribus nostris diutius conferentes, quoniam dubium non erat, quod tu et fratres tui, et receptionem et correctionem ordinis habuissetis, et his omnibus post obitum Gervasii abbatis fueratis spoliati, vos primo omnium restituendos esse censuimus. Ad haec praedecessorum nostrorum vestigia subsecuti, et quod a nobis statutum fuerat innovantes, praecipimus ut in abbatia Sancti Germani sine tuo tuorumque successorum consilio abbas nullatenus eligatur; electum vero approbandi vel reprobandi canonice, et, si dignus fuerit, in abbatem benedicendi, Altissiodorensis episcopus liberam habeat facultatem. Benedictus quoque obedientiam ei promittat. Depositio vero ipsius, si talis apparuerit, judiciario ordine facienda et tam abbatis quam monachorum canonica correctio, ad eumdem episcopum nihilominus pertinebit. Chrisma, oleum sanctum, consecrationes altarium vel basilicarum, ordinationes monachorum vel clericorum, qui ad sacros ordines fuerint promovendi, abbas et monachi S. Germani ab Altissiodorensi episcopo, tanquam a dioecesano accipiant, donec gratiam apostolicae sedis habuerit. Si quis autem hujus nostrae definitionis paginam sciens, contra eam temere venire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Datum Catalauni, III Nonas Novembris.

Notes: (quod absit!)
CCXLI.  Henricum Moraviensem episcopum a vocatione concilii Treverensis absolvit.   (Anno 1147. Dec. 18.) [BOCZEK,  Cod. diplom. Morav.,  I, 259.]
Author: Eugenius III

EUGENIUS episcopus, servus servorum Dei, venerabili fratri HENRICO Moraviensi episcopo, salutem et apostolicam benedictionem.

Quantus erga nos et sanctam Romanam Ecclesiam tuae sit charitatis affectus, jam dudum praeteritorum exhibitione cognovimus, unde personam tuam vera in Domino charitate diligimus, et in quibus secundum Deum possumus, tanquam religionis amatorem volumus honorare. Caeterum dilectus filius noster Daniel, Pragensis praepositus, ex tua parte nos suppliciter exoravit, ut pro multis tibi instantibus negotiis vocationem ad concilium quod mediante Quadragesima, auctore Domino, celebrabimus, tibi pietatis gratia relaxemus. Quia igitur, licet tuam habere praesentiam exoptemus, tamen consueta sedis apostolicae benignitate tuis postulationibus clementem volumus aditum indulgere, fraternitatem tuam a jam dicti concilii vocatione absolvimus. Praeterea quod de discretione tua indigemus, placet nobis, ut, quam tibi citius expedierit, praesentiam tuam desiderabilem nobis exhibeas, quatenus mutuis et dulcibus colloquiis ad invicem perfruamur. Rogamus etiam, ut nostri memoriam, sicut et facis, in tuis orationibus facias, et ita mutuis nos apud Deum juvemus intercessionibus, quatenus hic in Christo connexa charitas unam et communem nobis in regno Patris nostri, ipso praestante, sedem praeparet et laetitiam. Datum apud Treverim, XV Kalendas Januarii.
CCXLIII.  T[heobaldum] episcopum Veronensem reprehendit quod, canonicorum possessionibus non restitutis, urbem interdicto solverit. Praecipit ut eas reddendas curet.   (Anno 1147, Dec. 22.) [UGHELLI,  Italia sacra,  V, 786.]
Author: Eugenius III

EUGENIUS episcopus, servus servorum Dei, venerabili fratri T. Veronen. episcopo, salutem et apostolicam benedictionem.

Per alia tibi scripta saepe mandasse meminimus, ut de invasoribus illis qui bona et possessiones filiorum nostrorum canonicorum Ecclesiae Veron. violenter et contra rationem detinent, canonicam justitiam faceres. Quod, sicut eorum repetita querimonia indicat, nondum est effectui mancipatum: unde plurimum admiramur, et valde dolemus. Divina enim officia, quae tu ipse propter excessus quorumdam parochianorum tuorum in Veronensi civitate prohibueras celebrari, contra praeceptum nostrum, quod tibi super hoc leceramus, videlicet ut idem interdictum usque ad condignam satisfactionem firmiter faceres observari, nulla satisfactione habita reddidisti. Quia igitur praefatis canonicis in sua justitia deesse non possumus, nec debemus, per iterata tibi scripta praecipiendo mandamus, quatenus E. et P. filium ejus Ald. Recl. Anf. Reg. Odel. Saccetum districte commoneas ut bona praetaxatae ecclesiae cum integritate restituant, et de caetero ab ejus infestatione desistant, quod si facere contempserint infra XXX dies postquam praesentia scripta susceperis, canonica eos censura, remota occasione, coerceas, et a sententia, quam in ipsos canonice promulgaveris, donec satisfecerint, minime solvas. Dat. Treveri XI Kal. Jan.